钦定古今图书集成/明伦汇编/家范典/第045卷 > 仪礼 > 《丧服》
## 钦定古今图书集成/明伦汇编/家范典/第045卷 > 仪礼 > 《丧服》

《君子》“子为庶母，慈己者。”

〈疏〉《内则》云“大夫之子有食母者”，彼注云：“选于傅御之中，《丧服》所谓乳母也。”案下章乳母注云：“谓养子者有他故，贱者代之慈己者。”若然，大夫三母之内，慈母有他故，使贱者代慈母养子，谓之乳母，死则服之三月，与慈母服异。引之者，证三母中又有此母也。

又

乳母：

〈注〉谓“养子者有他故，贱者代之慈己。”〈疏〉释曰：案《内则》云“大夫之子有食母”，彼注亦引此。云“《丧服》所谓乳母”，以天子诸侯，其子有三母，具皆不为之服，士又自养其子。若然，自外皆无此法，唯有大夫之子有此食母，为乳母，其子为之缌也。云“为养子者，有他故”者，谓三母之内，慈母有疾病或死，则使此贱者代之养子，故云乳母也。

《传》曰：“何以缌也？”以名服也。

〈疏〉释曰：怪其馀人之子皆无此乳母，独大夫之子有之，故发问也。答以名服，有母名，即为之服缌也。